Debate: The impact of intimate partner violence and custody rights on women and children
Date: MONDAY, 4 OCTOBER 2021
Speaker: Elena Kountoura
Country: Germany
Language: EL

Αυτή η έκθεση είναι πολύ σημαντική, γιατί το Κοινοβούλιο βάζει για πρώτη φορά στο επίκεντρο των προτάσεών του όχι μόνο τον αντίκτυπο που έχει η βία στις κακοποιημένες γυναίκες αλλά και τον αντίκτυπο που έχει για τα παιδιά. Και στέλνουμε ένα ξεκάθαρο μήνυμα. Η αποτυχία της αναγνώρισης και αντιμετώπισης των περιστατικών ενδοσυντροφικής βίας κατά τον καθορισμό της επιμέλειας των παιδιών και των δικαιωμάτων επίσκεψης συνιστά παραβίαση του δικαιώματος των γυναικών και των παιδιών στη ζωή και σε μια ζωή χωρίς βία, ενώ είναι ασυμβίβαστη με το βέλτιστο συμφέρον του παιδιού. Σε περιπτώσεις ενδοοικογενειακής βίας η επιμέλεια είναι ασυμβίβαστη με τα δικαιώματα και την ασφάλεια των θυμάτων λόγω των σοβαρών επιπτώσεων που επιφέρει στις γυναίκες και τα παιδιά και του κινδύνου συνέχισης της βίας και μετά τον χωρισμό. Γι’ αυτόν ακριβώς τον λόγο πιστεύουμε ότι η ανάκληση των δικαιωμάτων επιμέλειας και επίσκεψης του κακοποιητικού συντρόφου και η ανάθεση αποκλειστικής επιμέλειας στη μητέρα, εάν είναι θύμα βίας αποτελεί τον μόνο τρόπο για την αποτροπή περαιτέρω βίας και δευτερογενούς θυματοποίησης.  Κύριε Επίτροπε, βρισκόμαστε σε κατάσταση έκτακτης ανάγκης και το Ευρωπαϊκό Κοινοβούλιο κρούει τον κώδωνα του κινδύνου. Σύμφωνα με αυτή την έκθεση η έμφυλη και ενδοοικογενειακή βία σε βάρος των γυναικών αποτελεί μάστιγα της κοινωνίας και, για να αναχαιτιστεί σε όλες της τις εκφάνσεις, πρέπει να την κάνουμε υπόθεση όλων μας.  Πρέπει ως ύψιστη πολιτική και κοινωνική προτεραιότητα να την χτυπήσουμε στη ρίζα της και να βάλουμε τέλος σε καθετί που τη συντηρεί και την αναπαράγει. Πρέπει να κυρωθεί άμεσα και να εφαρμοστεί η Σύμβαση της Κωνσταντινούπολης από τα κράτη μέλη που δεν το έχουν κάνει, αλλά και από την ίδια την Ευρωπαϊκή Ένωση. Χρειαζόμαστε δεσμευτική ευρωπαϊκή νομοθεσία, μια ολιστική οδηγία για την πρόληψη και την αντιμετώπιση της έμφυλης ενδοσυντροφικής βίας. Πρέπει να εξασφαλιστεί η ασφάλεια και η πρόσβαση των θυμάτων σε δομές και υπηρεσίες υποστήριξης, με χρηματοδότηση από κρατικούς και κοινοτικούς πόρους και η καθολική και ποιοτική ιατρική και ψυχολογική υποστήριξη, συμπεριλαμβανομένων των υπηρεσιών σεξουαλικής και αναπαραγωγικής υγείας. Πρέπει να δημιουργηθούν θεσμοί εξειδικευμένων δικαστηρίων με εξειδικευμένους δικαστές, όπου με την υποστήριξη ειδικών επιστημόνων ψυχολόγων, παιδοψυχολόγων, θα αναλαμβάνουν να εκδικάζουν υποθέσεις οικογενειακού δικαίου. Πρέπει να προβλεφθεί η υποχρεωτική εκπαίδευση του δικαστικού, αστυνομικού και ιατροδικαστικού προσωπικού για όλες τις μορφές βίας και τους μηχανισμούς της. Πρέπει να δημιουργηθεί ένας μόνιμος μηχανισμός παροχής εναρμονισμένων αξιόπιστων και συγκρίσιμων στοιχείων για την έμφυλη βία, που θα χρησιμοποιηθούν για τη διαμόρφωση κατάλληλων πολιτικών πρόληψης και αντιμετώπισης. Πρέπει να αντιμετωπίσουμε την οικονομική βία εναντίον των γυναικών. Η οικονομική ανεξαρτησία αποτελεί απαραίτητη προϋπόθεση για να ξεφύγουν από μία κακοποιητική σχέση. Από αυτή την άποψη είναι πολύ θετική η πρόταση οδηγίας για επαρκή κατώτατο μισθό και την πρόταση για δεσμευτικά μέτρα διαφάνειας των αμοιβών. Τέλος, πρέπει να δημιουργηθεί ένα ευρωπαϊκό πρωτόκολλο για την πρόληψη της έμφυλης βίας και τη στήριξη των θυμάτων σε περιόδους κρίσης και έκτακτης ανάγκης όπως η πανδημία.